समझ नहीं आता कैसे हारे इतने मैच : युवी  
युवराज ने लगातार सात हार के बाद पहली जीत दर्ज करने के बाद इस बात पर हैरानी जतायी कि उनकी प्रतिभाशाली टीम इतने मैच कैसे हार गयी।
युवराज सिंह ने लगातार सात हार के बाद पहली जीत दर्ज करने के बाद इस बात पर हैरानी जताई कि उनकी प्रतिभाशाली टीम इतने मैच कैसे हार गयी। युवराज ने पुणे की किंग्स इलेवन पंजाब पर पांच विकेट से जीत के बाद कहा, जब मैं अपनी टीम को देखता हूं तो समझ नहीं पाता हूं कि इतनी अच्छी प्रतिभा होने के बावजूद हम इतने मैच कैसे हार गए। उन्होंने कहा,  हम गलतियों से सीख रहे हैं। इस बार हम (नाकआउट की) दौड़ से बाहर हो गए हैं लेकिन मुझे पूरा विश्वास है कि अगले साल हम जबर्दस्त वापसी करेंगे। युवराज से जब किंग्स इलेवन पर जीत के बारे में पूछा गया तो उन्होंने माना कि टीम को इस जीत की सख्त जरूरत थी। उन्होंने इसके साथ ही जीत का श्रेय अपने गेंदबाजों को भी दिया।  बायें हाथ के इस बल्लेबाज ने कहा, हम इस जीत के लिये बेताब थे। भाग्य से कहूं या दुर्भाग्य से यह मेरे घरेलू मैदान पर मिली। हमने मैदान पर अपना जज्बा दिखाया और उनके बल्लेबाजों को रन नहीं बनाने दिए। जब भी उनके बल्लेबाज लय पकड़ते हम विकेट निकाल देते। उन्होंने कहा,  इस पिच पर 150 तक का स्कोर चुनौतीपूर्ण होता लेकिन गेंदबाजों के प्रयास से हम उन्हें 120 रन के अंदर रोकने में सफल रहे। पिच शुष्क थी और उन्हें कम स्कोर पर रोकना अच्छा रहा।